Chinese bokser in hospitaal ná geveg | Netwerk24
Krieketspelers keelvol vir sosiale media se boelies
Jofra Archer en Moeen Ali is al op sosiale media sleggesê.
Deur Michael Green 01 Maart 2021 13:05
Zhang (37) is ná sy geveg Sondagoggend (SA tyd) teen die Amerikaner Jerry Forrest in 'n hospitaal in Miami opgeneem.
Zhilei Zhang het Jerry Forrest aanvanklik swaar laat leef in hul geveg in Miami. Foto: Matchroom Boxing
Sy bestuurder, Terry Lane, het aan Boxing Talk gesê Zhang was ná die geveg nie homself nie.
Zhang het die geveg goed begin en het Forest een keer in elkeen van die eerste drie rondes platgeslaan.
Hy het egter toe lelik begin uitsak en het die meeste van die tyd net hygend aan Forrest gehang.
Die skeidsregter, Frank Gentile, het selfs in die negende ronde 'n punt van hom afgetrek omdat hy so erg aan Forest vasgehou het.
Zhilei Zhang het gedurende die geveg lelik uitgesak en was eindelik gelukkig om gelykop te boks teen Forrest. Foto: Matchroom Boxing
Sommige waarnemers meen Zhang was gelukkig dat die geveg gelykop geëindig het.
"Zhang was nie homself gedurende die tweede deel van die geveg nie. Hy het 'n goeie oefenkamp gehad, wat verskeie goeie skermsessies ingesluit het," het Lane gesê.
"Maar ná die geveg het ons in die kleedkamer 'n paar ontstellende simptome waargeneem en toe het ons hom hospitaal toe geneem.
"Hy sal nou 'n paar dae lank daar aansterk. Die goeie nuus is dat sy neurologiese skandering skoon is.
"Maar hy ly aan bloedarmoede, hoë ensiemvlakke en 'n lae vlak van nierversaking, wat dalk deur dehidrasie veroorsaak is."
Die promotor Eddie Hearn het aan Fight News 24 gesê hy wil graag 'n herontmoeting tussen Zhang en Forrest reël.
Zhang, wat in 2012 as amateur teen Joshua by die Olimpiese Spele in Londen verloor het, was voor sy geveg teen Forrest nog onoorwonne ná 21 gevegte.
Hy het 17 van sy teenstanders uitgeslaan. Hy het as amateur ook by die Olimpiese Spele in Beijing 'n silwermedalje verower.